Στην ανακοίνωση προσδιορίζονται οι προκλήσεις που αντιμετωπίζουν τα σχολεία και η διδασκαλία στην ΕΕ και περιγράφονται τρόποι με τους οποίους η ΕΕ μπορεί να υποστηρίξει τις χώρες της ΕΕ να μεταρρυθμίσουν τα σχολικά συστήματά τους ώστε να αντιμετωπίσουν αυτές τις προκλήσεις. Τα σχολεία διαδραματίζουν καίριο ρόλο στη διά βίου μάθηση, και ως εκ τούτου απαιτείται η ανάληψη δράσης για να βελτιωθεί η ποιότητα και η απόδοση της σχολικής εκπαίδευσης. Όλα σχεδόν τα κράτη μέλη αντιμετωπίζουν ορισμένες βασικές προκλήσεις. Αδυναμίες στην ανάπτυξη ικανοτήτων: ένας στους πέντε μαθητές αντιμετωπίζει σοβαρές δυσκολίες όσον αφορά τις δεξιότητες στην ανάγνωση, τα μαθηματικά και τις φυσικές επιστήμες, οι οποίες είναι πιθανόν να προκαλέσουν, σε όλη τη ζωή των εν λόγω μαθητών, σοβαρά εμπόδια σε ό,τι αφορά την κοινωνική ένταξη και την απασχολησιμότητά τους· σχετικά μικρό ποσοστό μαθητών επιτυγχάνουν πολύ καλά αποτελέσματα· πολλοί νέοι δεν έχουν επαρκείς ψηφιακές δεξιότητες· παρά την πρόοδο που έχει σημειωθεί προς την επίτευξη του στόχου της στρατηγικής "Ευρώπη 2020" για τη μείωση του ποσοστού των ατόμων που εγκαταλείπουν πρόωρα το σχολείο στο 10 %, πάρα πολλοί νέοι εγκαταλείπουν πρόωρα τις δομές εκπαίδευσης ή κατάρτισης. Η σχολική εκπαίδευση δεν διαδραματίζει στο ακέραιο τον ρόλο της στην προώθηση της ισότητας και της κοινωνικής δικαιοσύνης: η ανισοκατανομή των φύλων στα μαθηματικά και στις φυσικές επιστήμες αμβλύνεται, ωστόσο τα στερεότυπα εξακολουθούν να προκαλούν δυσκολίες στην ενασχόληση· οι νέοι από μειονεκτούντα περιβάλλοντα είναι τέσσερις φορές πιθανότερο να εμφανίζουν χαμηλά επίπεδα εκπαιδευτικών επιδόσεων σε σύγκριση με τους νέους από περισσότερο ευνοημένα περιβάλλοντα· οι μαθητές από οικογένειες μεταναστών και Ρομά αντιμετωπίζουν ειδικές προκλήσεις· η Εσθονία και η Φινλανδία έχουν αποδείξει ότι τα συστήματα σχολικής εκπαίδευσης μπορούν να επιτυγχάνουν ταυτόχρονα υψηλές επιδόσεις αλλά και ισότητα. Επίδραση του ρυθμού της τεχνολογικής και της ψηφιακής αλλαγής στις οικονομίες και στις κοινωνίες: τα σχολεία πρέπει να ανταποκριθούν καλύτερα στη νέα αυτή πραγματικότητα —δεν είναι πλέον αρκετό να εφοδιάζουμε τους νέους με δεξιότητες ή γνώσεις που μπορεί να μην έχουν διάρκεια· τα σχολεία πρέπει να αναπτύξουν το σθένος και την ικανότητα των μαθητών να προσαρμόζονται στις αλλαγές με νέους τρόπους μάθησης σε έναν κόσμο που γίνεται ολοένα και πιο κινητικός και ψηφιακός· τα εκπαιδευτικά συστήματα οφείλουν να εκσυγχρονιστούν ώστε να προωθούν τη δημιουργικότητα, την κριτική σκέψη και ένα επιχειρηματικό πνεύμα. Τρεις είναι οι τομείς στους οποίους η στήριξη από την ΕΕ μπορεί να συμβάλει στην αντιμετώπιση των προκλήσεων: Ανάπτυξη καλύτερων σχολείων, με λιγότερους αποκλεισμούς, συμπεριλαμβανομένων των εξής: υποστήριξη όλων των εκπαιδευόμενων και της ανάπτυξης των ικανοτήτων τους· ενίσχυση της μάθησης με άνοιγμα σε νέες μορφές συνεργασίας, παραδείγματος χάριν, με τοπικές υπηρεσίες, κοινοτικές ενώσεις, επιχειρήσεις και πανεπιστήμια που βοηθούν τους νέους να προετοιμαστούν για τον επαγγελματικό στίβο και την περαιτέρω εκπαίδευση· βελτίωση της πρόσβασης και της ποιότητας της προσχολικής εκπαίδευσης και μέριμνας. Στήριξη των εκπαιδευτικών και των διευθυντών σχολείων με σκοπό την άριστη διδασκαλία και μάθηση, μεταξύ άλλων μέσω των εξής: κάνοντας τη σταδιοδρομία του εκπαιδευτικού πιο ελκυστική· θεωρώντας την εκπαίδευση ένα επάγγελμα όπου άνθρωποι που θα εκπαιδεύονται για όλη την επαγγελματική σταδιοδρομία τους δουλεύουν μαζί· στηρίζοντας τη διεύθυνση των σχολείων. Βελτίωση της αποτελεσματικότητας, της δικαιοσύνης και της αποδοτικότητας της λειτουργίας των συστημάτων σχολικής εκπαίδευσης: επαρκείς και αποτελεσματικές επενδύσεις σε πόρους των σχολείων· συνδυασμός αυτονομίας και διασφάλισης της ποιότητας. Η Ευρωπαϊκή Επιτροπή αναλαμβάνει επίσης: να αυξήσει τη συνεργασία μεταξύ των σχολείων μέσω του προγράμματος Erasmus+ και της συμμετοχής στο eTwinning· να αναπτύξει ένα εργαλείο αυτοαξιολόγησης για τα σχολεία όσον αφορά την ψηφιακή ικανότητα· να υποστηρίξει βελτιώσεις στην εκπαίδευση στις φυσικές επιστήμες, την τεχνολογία, τη μηχανική και τα μαθηματικά (STEM) μέσω δεσμών και συνεργασίας των ανώτατων εκπαιδευτικών και ερευνητικών ιδρυμάτων, καθώς και των επιχειρήσεων, με τα σχολεία· να προωθήσει και να υποστηρίξει πειραματικές δράσεις σε επίπεδο πολιτικής σε ό,τι αφορά την ανάπτυξη πολυγλωσσικών παιδαγωγικών μεθόδων και τη διδασκαλία σε τάξεις που παρουσιάζουν πολυμορφία ως μέρος του προγράμματος εργασίας του Erasmus+ 2018· να παρακολουθήσει τις παρατηρήσεις της Επιτροπής των Ηνωμένων Εθνών για τα δικαιώματα των ατόμων με αναπηρία, στηρίζοντας τη συνεργασία μεταξύ του Ευρωπαϊκού Φορέα για την Ανάπτυξη στην Ειδική Αγωγή και την Ενταξιακή Εκπαίδευση και των χωρών της ΕΕ· να υποστηρίξει την παροχή προσχολικής εκπαίδευσης και φροντίδας υψηλής ποιότητας και την ανταλλαγή βέλτιστων πρακτικών· να παράσχει κατευθύνσεις πολιτικής σχετικά με τη σταδιοδρομία και την επαγγελματική εξέλιξη των εκπαιδευτικών και των διευθυντών σχολείων· να απλουστεύσει την πρόσβαση και να προωθήσει ευκαιρίες ώστε οι εκπαιδευτικοί του μέλλοντος να αποκτήσουν πρακτική εκπαιδευτική εμπειρία στο εξωτερικό, με τη στήριξη του Erasmus+· να αναπτύξει διαδικτυακές κοινότητες και πόρους για τους επαγγελματίες της εκπαίδευσης· να αναπτύξει περαιτέρω κοινά προγράμματα με τον Οργανισμό Οικονομικής Συνεργασίας και Ανάπτυξης (ΟΟΣΑ) για την παραγωγή συγκριτικών δεδομένων σχετικά με το προσωπικό των σχολείων· να συστήσει, σε συνεργασία με τον ΟΟΣΑ, ένα σύστημα τεχνικής υποστήριξης με σκοπό να βοηθήσει τις χώρες της ΕΕ που χρειάζονται βοήθεια για να πραγματοποιήσουν εκτεταμένες μεταρρυθμίσεις στη σχολική εκπαίδευση· να προτείνει μια κοινή έκθεση σχετικά με την αποτελεσματικότητα και την αποδοτικότητα των δαπανών στον τομέα της σχολικής εκπαίδευσης· και να αναπτύξει κατευθύνσεις πολιτικής για τη διασφάλιση της ποιότητας μαζί με τις χώρες της ΕΕ και τα ενδιαφερόμενα μέρη. Η μελλοντική πορεία Η μεταρρύθμιση των συστημάτων σχολικής εκπαίδευσης αποτελεί καθήκον των χωρών της ΕΕ, αλλά η Επιτροπή είναι έτοιμη να τους παράσχει στήριξη με μια σειρά εργαλείων και διαδικασιών της ΕΕ. Το Ευρωπαϊκό Εξάμηνο αποτελεί σημαντικό παράγοντα, ενώ θα πρέπει να αναπτυχθεί περαιτέρω η εθελοντική συνεργασία στο πλαίσιο του ΕΚ 2020 για τη στήριξη των χωρών της ΕΕ. Ειδικότερα, η έκθεση παρακολούθησης της εκπαίδευσης και της κατάρτισης θα πρέπει να αξιοποιηθεί πλήρως, ώστε να βοηθήσει τα κράτη μέλη να λαμβάνουν τεκμηριωμένες και εμπεριστατωμένες αποφάσεις πολιτικής.